**Halo: The Master Chief Collection** on kokoelma Halo-videopelisarjan ensimmäisen persoonan ammuntapeleistä, joka julkaistiin *Halo 2:n* kymmenvuotispäivänä 11. marraskuuta 2014 Xbox Onelle. Kokoelman kehitti yhteistyössä muiden kehittäjien kanssa 343 Industries ja sen julkaisi Microsoft Studios.

*The Master Chief Collection* sisältää neljä ensimmäistä pääsarjan peliä ja pääsyn *Halo 5: Guardiansin* betatestiin tammikuussa 2015. Kokoelma sisältää kaikkien pelien moninpelit ja kahden ensimmäisen osan kampanjan ulkoasua on uudistettu. Kokoelma kärsi julkaisussaan lukuisista teknisistä ongelmista, josta hyvityksenä pelin ensimmäisten viikkojen aikana ostaneille annettiin ilmaiseksi *Halo 3: ODST* -pelin kampanja ja uusittu versio *Halo 2:n Relic*-kartasta.

*Halo: The Master Chief Collection* sai pääosin positiivisen vastaanoton kriitikoilta ja sen arvosana arvostelumenestystä mittaavalla Metacritic-sivustolla on 85%. Monet arvostelijoista kehuivat sisällön määrää, mutta peli sai kovaakin kritiikkiä osakseen teknisistä ongelmistaan johtuen. Kokoelma kävi kaupaksi ongelmistaan huolimatta, sillä kappalemyynti ylitti ensimmäisen viikkonsa aikana miljoona kappaletta.

Pelaaminen
----------

*Halo: The Master Chief Collection* sisältää neljä ensimmäistä pääsarjan peliä, *Halo: Combat Evolved Anniversaryn*, uudistetun version *Halo 2:sta*, *Halo 3:n* ja *Halo 4:n*. Niiden lisäksi ennen joulukuun 19. päivää peliä pelanneille jaettiin *Halo 3: ODST:n* kampanja ilmaiseksi hyvityksenä pelin runsaista teknisistä ongelmista. Kahden ensimmäisen pelin kampanjaa on uudistettu graafisesti, mutta halutessaan grafiikat voi vaihtaa alkuperäisiin.

Halo-sarjan peleissä pelaajalla on käytössään energiakilpi, joka torjuu pelaajan kohdistuvat osumat. Kilpi sammuu sen saatua tarpeeksi vahinkoa, jonka jälkeen pelaaja voi kuolla. Energiakilpi palautuu muutaman sekunnin jälkeen. Pelaaja ohjaa jokaisessa pelissä Master Chiefiä, joka on geneettisesti ja fyysisesti paranneltu Spartan-II -supersotilas. *Halo 2:ssa* ja *3:ssa* voidaan pelata myös Covenant-liittoumaan kuuluvalla Arbiterilla.

Pelimekaniikoissa on hieman eroja eri osien välillä. Esimerkiksi *Combat Evolved* on ainoa peleistä, jossa pelaajan terveyspisteet ovat näkyvissä. *Halo 2:ssa* ja *Halo 3:ssa* pelaaja voi ampua kahdella aseella samanaikaisesti. Lisäksi kolmannessa osassa on kertakäyttöisiä apuvarusteita (engl. *Equipment*). *Halo 4:ssä* pelaaja voi luoda moninpelissä oman aloitusvarustuksensa, sekä käyttää juoksemis- ja haarniskakykyjä (*armor abilities*).

Eniten uudistuksia on kokenut *Halo 2 Anniversaryn* kampanja. Blur Studio on uudistanut pelin välinäytökset ja peliin on lisätty terminaaleja, jotka selventävät pelin taustatarinaa. Pelissä on uudet alku- ja loppunäytökset, jotka antavat vihjeitä liittyen *Halo 5:n* tarinaan. Muiden pelien resoluutio on nostettu 1080 pikselin tarkkuuteen ja ruudunpäivitysnopeus 60 ruutuun sekunnissa. Kaikki sisältö, kuten vaikeustasoa muokkaavat kallot ja haarniskat, on avattu etukäteen.

### Moninpeli

Moninpeli sisältää kaikkien pelien moninpelit sekä kaikki niihin julkaistut kartat, myös alun perin yksinoikeudella PC:lle julkaistut kartat. Pelien ruudunpäivitysnopeus on 60 ruutua sekunnissa ja jokainen niistä käyttää alkuperäistä pelimoottoriaan, jonka seurauksena myös alkuperäisten pelien ohjelmointivirheet ovat yhä pelissä. Moninpelien luvattiin myös käyttävän omistettuja palvelimia. Niiden lisäksi kuusi *Halo 2:n* kartoista on tehty uudelleen *Halo 2 Anniversaryn* pelimoottorille. Kaikki *Halo 2 Anniversaryn*, *Halo 3:n* ja *Halo 4:n* kartat ovat muokattavissa Forge-kenttäeditorissa. Pelistä riippuen on mahdollista pelata jaetun ruudun moninpeliä joko kahdella tai neljällä pelaajalla. Peliä ei voi pelata Xbox 360:llä pelaavia vastaan.

*The Master Chief Collectionin* kilpailulliset pelilistat käyttävät samanlaista taitoon pohjautuvaa ranking-järjestelmää kuin *Halo 2:ssa*. Pelaajan voittaessa hänen sijoituksensa nousee ja hävitessä laskee. Pelaajan ranking-sijoitus ei kuitenkaan ole sama jokaisessa pelilistassa. Tasoja järjestelmässä on yhteensä 50.

Pelin ostajat saivat mahdollisuuden osallistua *Halo 5: Guardiansin* betatestiin, joka kesti kolme viikkoa.

*Halo 4:n* yhteistyössä pelattavat *Spartan Ops* -jaksot lisättiin kokoelmaan joulukuussa. *Halo 2 Anniversaryn* moninpeliin lisättiin julkaisun jälkeen uusi kartta hyvityksenä pelin teknisistä ongelmista. *Remnant*-niminen kartta tunnettiin *Halo 2:ssa* nimellä *Relic*. Myös *Halo 3: ODST* lisättiin julkaisun jälkeen kokoelmaan, mutta se ei sisältänyt *Firefight*-moninpelimuotoa.

Tarina
------

### Alkuasetelma ja hahmot

Kokoelman kolme ensimmäistä peliä sijoittuvat vuosille 2552 ja 2553, neljännen osan sijoittuessa vuoteen 2557. Ihmiskunta on asuttanut asuttanut useita planeettoja matkustamalla hyperavaruuden (*slipspace*) kautta, mutta muukalaisliittouma Covenant on tuhonnut osan näistä. Covenant palvoo muinaista ja kauan sitten kadonnutta Forerunner-rotua ja etsii pyhäinjäännöksiä, kuten Halo-renkaita. Halo-renkaat ovat valtavia rengasmaailmoja, joita on yhteensä seitsemän ympäri galaksia. Covenant uskoo renkaiden olevan tie tuonpuoleiseen, mutta oikeasti renkaat on suunniteltu parasiittieliö Floodin hävittämiseen. Halo-renkaat tuhoavat Floodin ravintonaan käyttämän biomassan 25 000 valovuoden säteeltä, näännyttäen Floodin lopulta nälkään.

Jokaisessa neljässä pääsarjan pelissä päähenkilönä toimii geneettisesti muunneltu Spartan-II -sotilas Master Chief. Jokaisessa pelissä Master Chiefin mukana kulkee tämän tekoälykumppani Cortana. Halo 2:n kampanjan aikana pelaaja pääsee ohjaamaan myös Sangheili-rotuun kuuluvaa Arbiteria, joka on saanut käskyn Covenant-liittouman uskonnollisilta johtajilta, profeetoilta, sovittaa syntinsä annettuaan ensimmäisen Halo-renkaan tuhoutua. Arbiter on pelattavana hahmona myös *Halo 3:ssa* kulkiessaan Master Chiefin mukana tehtävien aikana.

### Juoni

**Varoitus:  Seuraava kirjoitus paljastaa yksityiskohtia juonesta.**
*Pääartikkelit: Halo: Combat Evolved, Halo 2, Halo 3 ja Halo 4*
United Nations Space Commandin *Pillar of Autumn*-avaruuslaiva löytää ensimmäisen Halo-renkaan. Covenant hyökkää laivalle ja *Pillar of Autumn* törmää rengasmaailmaan. Master Chief yrittää koota renkaalla olevat ihmiset kokoon, mutta Covenantin vaupautettua Floodin hän joutuu tuhoamaan renkaan.

Master Chief palattua Maahan hänet viedään *Cairo Station* -avaruusasemalla palkintojenjakoseremoniaan, jossa hänet palkitaan ponnisteluistaan. Kesken tilaisuuden Covenant hyökkää avaarusasemalla, jolloin Master Chief joutuu puolustamaan sitä. Pian tämän jälkeen hän saapuu Maan pinnalle afrikkalaiseen New Mombasan kaupunkiin ja taistelee Katumuksen profeetan (engl. Prophet of Regret) johtamia joukkoja vastaan. Covenant-joukot joutuvat lopulta vetäytymään. Toisaalla Sangheili-komentaja Thel 'Vadamee tuomitaan kuolemaan. Covenantin profeetat kuitenkin päättävät armahtaa 'Vadameen, jolloin tämä nousee Arbiteriksi. Arbiter saa tehtäväkseen tappaa profeettojen tahtoa vastaan toimivan ryhmän johtajan.

Master Chief ja Arbiter vastikään löydetylle Halo-renkaalle, Installation 05:lle, jossa Master Chief pyrkii estämään renkaan laukaisemisen ja Arbiter yrittää löytää renkaan laukaisemiseen tarvittavan apuvälineen. Covenantin sisällä syttyy kuitenkin sisällissota Sangheilien saadessa tietää Halo-renkaan tuhoavan kaiken älyllisen elämän. Renkaan laukaisu estetään, jonka jälkeen loput Covenantille uskolliset joukot pakenevat Maahan viimeistelläkseen invaasion. Maassa joukot aktivoivat Forerunnereiden portaalin, joka johtaa galaksin ulkopuolella sijaitsevalle The Arkille, jonka avulla voidaan laukaista kaikki galaksin Halo-renkaat.

Sodan levitessä Arkille ihmiskunta ja Sangheilit solmivat liittouman voidakseen pysäyttää Totuuden profeetan (*Prophet of Truth*) laukaisemasta Halo-renkaita ja tuhoamasta koko galaksin elämää. Onnistuneen tehtävän jälkeen Master Chief ja Cortana jäävät ajelehtimaan yksin avaruuteen Forward Unto Dawn -alukseen. Master Chief jää kryotankkiin, jossa Cortana syväjäädyttää hänet.

Forward Unto Dawnin ajelehdittua neljä vuotta avaruudessa Cortana herättää Master Chiefin syväjäädytyksestä. Alus törmää Forerunner-planeetta Requiemille. Master Chief vapauttaa vahingossa Didact-nimisen forerunnerin, joka yrittää käyttää Composer-asetta muutaakseen ihmiskunnan Promethean-sotilaiksi. Didactin kanssa naimisissa ollut Librarian avulla Master Chief saa vastustuskyvyn Composeria vastaan. UNSC:n Infinity-avruusalus pelastaa Master Chiefin ja Cortanan, jossa he saavat apuvälineitä Didactin pysäyttämiseen. Master Chief onnistuu tuhoamaan Composerin ydinaseella, mutta sen seurauksena Cortana kuolee pelastaessaan Master Chiefin räjähdykseltä.

Kuukausia myöhemmin Infinity palaa Requiemille jahtaamaan Covenant-johtaja Jul 'Mdamaa. Lopulta Requiem tuhoutuu ja tohtori Catherine Halsey ryhtyy yhteistyöhön 'Mdaman kanssa kuultuaan UNSC:n haluavan tappaa hänet.

**Juonipaljastukset päättyvät tähän.**

Kehitys ja markkinointi
-----------------------

Engadget-verkkosivusto kertoi toukokuussa 2014 lähteisiinsä nojaten Halon pääsarjan pelien ilmestyvän uudelleen Xbox Onelle. Microsoft ei suostunut kommentoimaan huhuja. Virallisesti *The Master Chief Collection* julkistettiin kuukauden kuluttua E3-messuilla. Kokoelman vahvistettiin sisältävän *Halo: Combat Evolved Anniversaryn*, *Halo 2 Anniversaryn*, *Halo 3:n* ja *Halo 4:n*. Niiden ohella mukana tulisi Ridley Scottin tuottama *Halo: Nightfall* -sarja ja pääsy *Halo 5: Guardiansin betaan*. 343 Industries kehitti pelin yhdessä Saber Interactiven, Ruffian Gamesin, Certain Affinityn, Blur Studion ja United Front Gamesin kanssa.

*Halo: Combat Evolved Anniversary* kampanja on käännös Saber Interactiven samannimisestä vuoden 2011 uudelleenjulkaisusta. Se ei kuitenkaan tue Xbox 360:n Kinectin äänikomentoja. *Combat Evolvedin* moninpeli on käännös pelin PC-versiosta, mutta käyttää samoja asetuksia kuin alkuperäinen Xbox-peli. Ruffian Games käänsi *Halo 3:n* ja *Halo 4:n*. Pelejä ei ole juurikaan uudistettu, mutta valaistusta ja ruudunpäivitysnopeutta on parannettu. 343 Industries suunnitteli kokoelman käyttöliittymät sekä sen verkko-ominaisuudet, kun taas United Front Games teki pelien välille yhtenäisen käyttöliittymän.

Microsoftin Xbox-osaston johtaja Phil Spencerin mukaan kokoelman sijasta alun perin oli tarkoitus tehdä uusioversio vain *Halo 2:sta* kymmenvuotisjulkaisupäivän kunniaksi. Lopulta 343 Industries päätti kuitenkin julkaista kaikki neljä pääsarjan peliä Xbox Onelle ennen *Halo 5:n* julkaisua. 343 Industriesin johtaja Bonnie Ross kumosi haastattelussa huhut pelin PC-versiosta. Hän kertoi studion keskittyvän täysin Xbox Oneen, mutta kuuntelevan PC:llä pelaavia.

Yhdessä pelin kanssa julkaistiin 343 Industriesin kehittämä *Halo Channel* -sovellus Xbox Onelle ja Windowsille. Sovellus on seuraaja Xbox 360:n *Halo Waypoint* -sovellukselle. *Halo Channel* on integroitu kokoelmaan, jonka avulla pelaaja voi katsoa *Halo: Nightfall* -sarjaa ja terminaalien videoita, avata palkintoja peliin ja avata pelinsä suoraan sovelluksen valikoista.

### Halo 2 Anniversary

Saber Interactive auttoi myös *Halo 2 Anniversaryn* kehittämisessä. Peli koki useita visuaalisia uudistuksia ja myös sen ääniraita ja -tehosteet äänitettiin uudelleen. Muun muassa useiden Hollywood-elokuvien parissa työskennellyt Blur Studio uudisti pelin välianimaatiot. Animaatiot ovat rakentaaltaan ja ajoitukseltaan alkuperäisiä vastaavia, minkä lisäksi niissä hyödynnettiin liikkeenkaappausta.

Pelin kampanjaan on lisätty *Halo 3:ssa* ensimmäisen kerran esiintyneitä terminaaleja, jotka avaavat lyhyitä videopätkiä pelaajan katseltavaksi. Terminaalit kertovat pelin taustatarinaa ja yhdistävät tapahtumia toisiinsa. Myös toinen *Halo 5:n* päähenkilöistä, Jameson Locke, esitellään terminaaleissa. Niiden animaatiot on tehnyt The Sequence Group, joka on myös animoinut *Halo 3:n* ja *Halo 4:n* terminaalit.

*Halo 2 Anniversaryn* moninpeliä varten 343 Industriesin tuottaja Dan Ayoub kysyi tehtävään alkuperäisen moninpelin suunnittelijaa, Max Hobermania ja hänen Certain Affinity -studiotaan, jonka Hoberman perusti lähdettyään Bungielta vuonna 2006. Studiolla oli vaikeuksia päättää uudelleen tehtävien karttojen lukumäärä, mutta päätyivät lopulta kuuteen, kahteen pieneen, kahteen keskikokoiseen ja kahteen suureen karttaan tarjotakseen vaihtelua. Certain Affinity työsti myös pelin Forge-kenttäeditoria.

*Halo 2:n* ääniraita äänitettiin kokonaan uudelleen San Franciscon sinfoniaorkesterin soittamana Skywalker Sound -äänistudiolla. Alun perin Martin O'Donnelin ja Michael Salvatorin säveltämän ääniraidan uudelleen äänityksestä vastasi 343 Industriesin äänituottaja Paul Lipson. Sillä soittavat myös Steve Vai ja Periphery -yhtyeen kitaristi Misha Mansoor. *Halo 2 Anniversaryn* julkaistiin 10. marraskuuta 2014.

*Halo 2 Anniversary* Original Soundtrack CD 1

| Nro. | Kappaleen nimi | Pituus |
| --- | --- | --- |
| 1. | "Halo Theme Gungnir Mix" (feat. Steve Vai) | 4:15 |
| 2. | "Skyline" | 1:34 |
| 3. | "Not a Number" | 1:33 |
| 4. | "Kilindini Harbour" | 3:06 |
| 5. | "Only a Star, Only the Sea" | 1:55 |
| 6. | "A Spartan Rises" | 2:09 |
| 7. | "Unforgotten Memories" | 2:23 |
| 8. | "Second Prelude" | 1:48 |
| 9. | "This Glittering Band" | 2:32 |
| 10. | "Jeopardy" | 2:47 |
| 11. | "Halo Theme Scorpion Mix" | 3:06 |
| 12. | "Punishment" | 2:36 |
| 13. | "Promise the Girl" | 1:06 |
| 14. | "Unsullied Memory" | 1:17 |
| 15. | "Arise in Valor" | 3:08 |
| 16. | "Unwearied Heart" | 1:38 |
| 17. | "Spartan's Regret" | 0:34 |
| 18. | "Genesong" (feat. Steve Vai) | 3:04 |

*Halo 2 Anniversary* Original Soundtrack CD 2

| Nro. | Kappaleen nimi | Pituus |
| --- | --- | --- |
| 1. | "Breaking the Covenant" | 3:08 |
| 2. | "Follow in Flight" | 3:29 |
| 3. | "Cryptic Whisper" | 2:50 |
| 4. | "Impart" | 2:24 |
| 5. | "Charity's Irony" | 2:23 |
| 6. | "Moon Over Mombasa" | 1:56 |
| 7. | "Trapped in Amber" | 2:24 |
| 8. | "Builder's Legacy" | 1:46 |
| 9. | "Moon Over Mombasa, Pt. 2" | 1:10 |
| 10. | "Librarian's Gift" | 2:20 |
| 11. | "Zealous Champion" | 2:32 |
| 12. | "Steward, Sheperd, Lonely Soul" | 1:13 |
| 13. | "Africa Suite" | 1:09 |
| 14. | "Prophet Suite" | 6:51 |
| 15. | "Into the Belly of the Beast" | 2:07 |
| 16. | "Cracked Legend" | 1:36 |
| 17. | "Menace No More" | 2:15 |

Julkaisu
--------

*The Master Chief Collection* julkaistiin tasan kymmenen vuotta *Halo 2:n* jälkeen. Pelin julkaisupäivänä kaikissa *Microsoft Store* -liikkeissä järjestettiin erilaisia tapahtumia julkaisun kunniaksi.

Julkaisutapahtuma HaloFest järjestettiin 8.-11. marraskuuta 2014 Los Angelesissa Avalon-teatterissa. Se lähetettiin suorana muun muassa Twitchissä ja Xbox Livessä. Tapahtumassa järjestettiin 50 000 dollarin *Halo 2: Anniversary* -turnaus sekä esitettiin ensimmäinen jakso *Halo: Nightfall* -sarjasta. HaloFestissä haastateltiin myös 343 Industriesin henkilökuntaa ja näytettiin ensimmäistä kertaa pelikuvaa *The Master Chief Collectionin* mukana tulleesta *Halo 5: Guardiansin* betasta.

Pelin ennakkotilaajat saivat ostopaikasta riippuen fyysistä ja digitaalista lisäsisältöä. Esimerkiksi isobritannialainen GAME-videopelikaupasta sai pelin *Mjolnir Edition* -nimistä keräilyversiota, joka sisälsi muun muassa rautakannet peliin, 12 tuuman Master Chief -patsaan, pelin vaikeustasoa muuttavan kallon ja kirjan, joka sisältää kaikki pelien moninpelikartat. Muiden kauppojen ennakkotilausetuihin kuului niin ikään karttakirjoja, rautakansia ja kalloja.

### Tekniset ongelmat

*Halo: The Master Chief Collection* kärsi julkaisuhetkellään useista teknisistä ongelmista. Pelinhaun raportoitiin vielä tammikuussakin kestävän useita minuutteja, kaatuilevan, jakavan eri määrän pelaajia joukkueisiin ja pelin löytämisen seurueessa olevan miltei mahdotonta. Lisäksi *Combat Evolvedin* pelit jatkuivat vielä toisen joukkueen poistumisen jälkeenkin ja *Halo 2:n* uudelleensyntyminen jumittui silloin tällöin. Peleissä oli myös konsolilla aiemmin esiintymättömiä ohjelmointivirheitä, jotka olivat peräisin pelien PC-käännöksestä.

Noin kaksi viikkoa julkaisun jälkeen 343 Industriesin johtaja Bonnie Ross pahoitteli pelin sen hetkistä tilaa blogikirjoituksessaan. Hän lupasi ongelmien ratkaisun olevan 343 Industriesin ykkösprioriteetti ja studion työskentelevän kellon ympäri korjatakseen viat. Joulukuun lopulla hän kiitti sarjan faneja kärsivällisyydestä ja kertoi peliä ennen joulukuun 19. päivää pelanneiden saavan ilmaiseksi kuukauden Xbox Liven kultajäsenyyttä ja *Halo 3: ODST:n* kampanjan. Niiden ohella kaikki pelaajat saivat ilmaiseksi *Halo 2:n Relic*-kartan uusioversion.

*Halo: Spartan Striken* julkaisupäivää jouduttiin lykkäämään, sillä 343 Industries halusi asettaa pelinhaun korjaamisen etusijalle. Halon mestaruussarjan ensimmäinen kierros jouduttiin perumaan yhteysongelmien vuoksi huhtikuussa 2015. Bonnie Ross kertoi vuoden 2015 kesäkuussa 343 Industriesin ottavan täyden vastuun rikkinäisestä pelistä. Hän lupasi studion järjestävän jatkossa betatestin ennen uuden pelin julkaisua välttääkseen *The Master Chief Collectionin* ongelmat ja jatkavan kokoelman päivittämistä.

Vastaanotto
-----------

*Halo: The Master Chief Collection* sai pääosin myönteisen vastaanoton kriitikoilta, mutta monissa arvosteluissa kritisoitiin pelinhaun ongelmia. Arvostelumenestystä mittaavalla Metacritic-sivustolla 69 arvostelun painotettu pistekeskiarvo on 85 % ja Game Rankingsin valitsemien 51 arvostelun keskiarvo 85,23 %. Vuoden 2014 Xbox One -peleistä *The Master Chief Collectionin* keskiarvo on Metacriticin 10. korkein. Peli myi avausviikollaan yli miljoona kappaletta ja heinäkuussa 2015 myynti oli jo noin viisi miljoonaa kappaletta.

Suomalaisen Tiltin Juhana Petterson sanoi kyseessä olevan peli, joka on pakko pelata ymmärtääkseen mistä Halossa on kyse. Hän piti *Halo 2:ta* kokoelman huonoimpana pelinä, jonka ääni- ja kenttäsuunnittelu eivät ole kestäneet aikaa hyvin. *Gamereactorin* Markus Hirsilä kirjoitti paketin olevan sisältömäärältään ensiluokkainen. Hän olisi tosin toivonut ohjausnäppäinten vapaata valitsemista. *Pelaajan* Paavo Niskala kehui pelin yhtenäistä toteutusta, jonka vuoksi pelistä toiseen siirtyminen on helppoa.

*Digital Spyn* arvostelija Ian Dransfield kehui pelien toimivan hyvin vielä nykypäivänkin ja kokoelman nostaneen uudelleenjulkaisujen rimaa. Hänen mielestään pelinhaku toimi ennen julkaisua hyvin, alhaisen pelaajamäärän huomioon ottaen. *Eurogamerin* Nathan Ditum kehui sisällön määrää ja *Halo 2 Anniversaryn* ulkonäköä. *Game Informerin* Kyle Hilliard kehui uusia välianimaatioita ja Forge-kenttäeditoria. *IGN:n* Ryan McCaffrey kehui myös sisällön määrää sekä kampanjoita, mutta nosti esiin moninpelin runsaslukuiset ongelmat. Hänen mielestään *Halo 2:n* pelaaminen alkuperäisellä Xboxilla oli vaivattomampaa kuin *The Master Chief Collectionissa*.

Kriittisempää linjaa edusti *GameSpotin* Chris Watters. Hän kehui kokoelman pelejä, mutta pudotti arvosanaansa heikosti toimivan moninpelin vuoksi. Myös *GameCritics* -sivuston arvostelija Daniel Weissenberger kirjoitti arvostelussaan moninpelin olleen lähes pelikelvoton vielä helmikuussa. *Halo 2 Anniversaryn* uudistettu ulkonäkö sai häneltä kiitosta, mutta hän olisi toivonut lisäksi myös pelillisiä uudistuksia.

### Palkinnot

| Luettelo palkinnoista ja ehdokkuuksista pelille *Halo: The Master Chief Collection* |
| --- |
| 

| Palkinto | Kategoria | Tulos | Lähde |
| --- | --- | --- | --- |
| 2015 Golden Reel Awards | Parhaat äänitehosteet | Ehdokkuus |  |
| The Game Awards | Paras uudelleenjulkaisu | Ehdokkuus |  |
| IGN Best of 2014 | Paras uudelleenjulkaisu | Voitti lukijan valinnan |  |
| Annual Game Audio Network Guild Awards | Paras musiikki (*Halo 2 Anniversary*) | Ehdokkuus |  |
| Paras alkuperäinen ääniraita (*Halo 2 Anniversary*) | Ehdokkuus |
| Parhaat äänet välianimaatioissa | Ehdokkuus |
| Paras instrumentaalikappale (*Halo Theme Gungnir Mix*) | Voitto |
| Paras tarina | Ehdokkuus |
| Paras pop-kappale (*Breaking The Covenant*) | Ehdokkuus |
| Paras peliartikkeli, -julkaisu tai -lähetys (*Remaking the Legend*) | Ehdokkuus |
| Paras äänimiksaus (*Halo 2 Anniversary*) | Ehdokkuus |

 |

Kilpapelaaminen
---------------

*The Master Chief Collectionin* peleistä *Halo 2 Anniversarya* pelattiin kilpailullisesti 343 Industriesin järjestämissä turnauksissa. Ensimmäinen turnaus järjestettiin vuoden 2014 Gamescom-messuilla, johon osallistui kahdeksan eurooppalaista joukkuetta. Voittajaksi selviytyi brittiläinen TCM Gaming, joka sai voittonsa myötä kutsun PAX Prime -pelitapahtumassa järjestettyyn turnaukseen. PAX Primessä järjestetyn turnauksen voitti eXcellence, josta tuli myöhemmin tunnetun OpTic Gaming -organisaation joukkue. OpTic Gaming valittiin yleisöäänestyksellä parhaaksi kilpapeliorganisaatioksi vuoden 2015 The Game Awards -tapahtumassa.

343 Industries ja Microsoft tiedottivat järjestävänsä *The Master Chief Collectionin* julkaisutapahtumassa turnauksen yhteistyössä turnausjärjestäjä ESL:n kanssa. Turnaukseen osallistui useita vanhemmissa Haloissa pärjänneitä pelaajia sekä yksi eurooppalainen joukkue, Gamescomissa menestynyt TCM Gaming. Julkaisutapahtuman turnauksen voitti lopulta Believe the Hype. 343 Industries julkisti marraskuussa 2014 Halo Championship Series -kilpasarjan (lyh. *HCS*). Mestaruussarjan tuottaja Che Chou sanoi Halon olleen yksi ensimmäisistä suosituista kilpapelinimikkeistä konsoleilla ja 343 Industriesin halunneen tukea yhä aktiivista yhteisöä.

Ensimmäisen HCS-turnauksen voitti Counter Logic Gaming. Näin ollen joukkueen kapteeni Tom "Ogre 2" Ryanista tuli ainoa henkilö, joka on voittanut turnauksen jokaisessa sarjan pelissä, *Halo 4:ää* lukuun ottamatta. Toiseksi sijoittuneen Evil Geniusesin Justin "Pistola" Deese loukkasi kätensä ja joutui jättämään loppukauden sivuun. Evil Geniuses voitti uuden vahvistuksensa kanssa Gamers For Giving -järjestön järjestämän kauden kolmannen turnauksen ja lähti ennakkosuosikkina kauden finaaleihin.

Ensimmäisen kauden lopputurnaukseen kutsuttiin kahdeksan pohjoisamerikkalaista joukkuetta ja yksi eurooppalainen, joka tosin putosi ensimmäisellä kierroksella yllättäjäjoukkue Noble Blackille. Noble Black oli viimeinen turnaukseen selviytynyt joukkue, joka sijoittui lopulta kolmanneksi hävittyään tasaväkisen kamppailun Counter Logic Gamingille. Joukkueet pelasivat ratkaisevassa viidennessä ottelussa tasapelin neljä kertaa ennen kuin voittaja saatiin ratkaistua. Loppuottelussa Counter Logic Gaming kohtasi Evil Geniusesin, joka kuitenkin voitti finaalisarjan puhtaasti 3-0. Lopputurnauksen jälkeen jo *Halo: Combat Evolvedin* aikana uransa aloittanut ja Pohjois-Amerikan mestaruudenkin *Halo 3:ssa* voittanut Tom "TSquared" Taylor ilmoitti lopettavansa uransa.

Ainoa toiseen HCS-kauteen muuttumattomana lähtenyt joukkue oli edellisen kauden mestari Evil Geniuses, joka myös voitti kauden ensimmäisen turnauksen. Sen sijaan Evil Geniusesin edellisen kauden kilpakumppani Counter Logic Gaming romahti viidenneksi. Evil Geniuses hallitsi myös loppukautta, häviten koko kauden aikana vain kaksi verkon kautta pelattua turnausta. Toisen kauden lopputurnauksen voitto oli Evil Geniusesille viides voitto peräkkäin lähiverkon kautta pelatuista turnauksista, eli joukkue voitti kaikki *Halo 2 Anniversaryn* turnaukset Gamers For Givingin jälkeen. Yhteensä palkintorahoja jaettiin *Halo 2 Anniversaryn* aikana lähes puoli miljoonaa dollaria.

Lähteet
-------

1. ↑  Halo: The Master Chief Collection *ESRB*.  Arkistoitu 13.5.2016. Viitattu 14.5.2016. (englanniksi)
2. 1 2  Makuch, Eddie: Halo 5 Multiplayer Beta Available Today *GameSpot*.  29.12.2014. CBS Interactive.  Arkistoitu 2.11.2015. Viitattu 14.5.2016. (englanniksi)
3. 1 2 3  McInnis, Shaun: E3 2014: Why the Halo Master Chief Collection Puts Other Greatest-Hits Compilations to Shame *GameSpot*.  9.6.2014. CBS Interactive.  Arkistoitu 8.3.2015. Viitattu 14.5.2016. (englanniksi)
4. 1 2 3  Plummer, Quinten: 'Halo 3 ODST' Is Free For Some 'Halo: The Master Chief Collection' Owners *Tech Times*.  1.6.2015. TechTimes Inc.  Arkistoitu 30.4.2016. Viitattu 14.5.2016. (englanniksi)
5. 1 2 3  Halo: The Master Chief Collection - Metacritic *Metacritic*. CBS Interactive. Viitattu 23.5.2016. (englanniksi)
6. ↑  McWhertor, Michael: Halo: The Master Chief Collection brings four Halo games to Xbox One Nov. 11 *Polygon*.  9.6.2014. Vox Media.  Arkistoitu 16.4.2016. Viitattu 14.5.2016. (englanniksi)
7. 1 2  Hsu, Dan: Understanding Halo: The Master Chief Collection (FAQ) — playlists, Forge, control schemes, and more *GamesBeat*.  10.6.2014. VentureBeat.  Arkistoitu 6.5.2016. Viitattu 14.5.2016. (englanniksi)
8. 1 2  Dudynsky, Andy: The Halo Bulletin: 6.19.14 (arkistoitu) *Halo Waypoint*.  19.6.2014. Microsoft. Viitattu 14.5.2016. (englanniksi)
9. ↑  McCaffrey, Ryan: Halo: The Master Chief Collection's Ranking System Detailed *IGN*.  29.10.2014. Ziff Davis.  Arkistoitu 2.11.2015. Viitattu 14.5.2016. (englanniksi)
10. ↑  Yin-Poole, Wesley: Halo: The Master Chief Collection gets Halo 4's Spartan Ops *Eurogamer*.  23.12.2014. Gamer Network.  Arkistoitu 28.7.2015. Viitattu 14.5.2016. (englanniksi)
11. ↑  Seppala, Timothy: 'Halo: The Master Chief Collection' coming to Xbox One this year, collects 'Halos 1-4' *Engadget*.  16.5.2014. AOL Inc.  Arkistoitu 7.4.2016. Viitattu 20.5.2016. (englanniksi)
12. ↑  Stuart, Keith: E3 2014: Halo Master Chief Collection announced for Xbox One *The Guardian*.  9.6.2014. Guardian News and Media.  Arkistoitu 3.4.2016. Viitattu 20.5.2016. (englanniksi)
13. ↑  McCaffrey, Ryan: E3 2014: Halo: The Master Chief Collection, Halo 5 Beta Announced for Xbox One *IGN*.  9.6.2014. Ziff Davis.  Arkistoitu 19.4.2016. Viitattu 20.5.2016. (englanniksi)
14. 1 2  Halo: The Master Chief Collection *Ruffian Games*.  Arkistoitu 5.3.2016. Viitattu 20.5.2016. (englanniksi)
15. ↑  UFG/Microsoft: Halo: The Master Chief Collection *United Front Games*.  9.6.2014.  Arkistoitu 3.4.2016. Viitattu 20.5.2016. (englanniksi)
16. 1 2 3 4  Hsu, Dan: Understanding Halo: The Master Chief Collection (FAQ) — playlists, Forge, control schemes, and more *GamesBeat*.  10.6.2014. VentureBeat.  Arkistoitu 6.5.2016. Viitattu 20.5.2016. (englanniksi)
17. 1 2 3 4  Albert, Brian: The Horse You Rode In On (A Halo: The Master Chief Collection Story) *IGN*.  7.10.2014. Ziff Davis.  Arkistoitu 13.4.2016. Viitattu 20.5.2016. (englanniksi)
18. ↑  McCaffrey, Ryan: E3 2014: Halo: The Master Chief Collection's Origin Revealed *IGN*.  10.6.2014. Ziff Davis.  Arkistoitu 13.10.2015. Viitattu 20.5.2016. (englanniksi)
19. ↑  Yin-Poole, Wesley: Halo to stay Xbox One exclusive - for now *Eurogamer*.  20.6.2014. Gamer Network.  Arkistoitu 24.4.2016. Viitattu 20.5.2016. (englanniksi)
20. ↑  McCaffrey, Ryan: Halo Channel Developer Walkthrough *IGN*.  8.10.2014. Ziff Davis.  Arkistoitu 15.10.2015. Viitattu 20.5.2016. (englanniksi)
21. ↑  Remaking the Legend - Halo 2: Anniversary *HALO*.  3.11.2014. YouTube. Viitattu 20.5.2016. (englanniksi)
22. ↑  Halo 2 Anniversary *The Sequence Group*.  Arkistoitu 19.5.2016. Viitattu 20.5.2016. (englanniksi)
23. ↑  Forging Game Modes in Halo 2: Anniversary *Certain Affinity*.  Arkistoitu 19.5.2016. Viitattu 20.5.2016. (englanniksi)
24. ↑  The Halo 2: Anniversary Original Soundtrack Launches Day-and-Date with Halo: The Master Chief Collection on Nov. 11 *Xbox Wire*.  7.11.2014. Microsoft.  Arkistoitu 19.5.2016. Viitattu 20.5.2016. (englanniksi)
25. 1 2  Halo 2 Anniversary (Original Soundtrack) *iTunes*. Apple Inc.  Arkistoitu 5.3.2016. Viitattu 20.5.2016. (englanniksi)
26. ↑  Callaham, John: Join the party for the Halo: The Master Chief Collection launch at all Microsoft Stores on Monday *Windows Central*.  5.11.2014. Mobile Nations.  Arkistoitu 11.3.2016. Viitattu 20.5.2016. (englanniksi)
27. ↑  Enlist Now for the HaloFest Livestream, November 8-11 *Xbox Wire*.  22.10.2014. Microsoft.  Arkistoitu 3.11.2015. Viitattu 20.5.2016. (englanniksi)
28. ↑  Yin-Poole, Wesley: £170 Halo: The Master Chief Collection Mjolnir Edition has 12" Master Chief statue *Eurogamer*.  6.8.2014. Gamer Network.  Arkistoitu 4.3.2016. Viitattu 20.5.2016. (englanniksi)
29. ↑  Smith, Ray: Halo: The Master Chief Collection - Pre Order Bonuses *Beyond Entertainment*.  24.10.2014.  Arkistoitu 13.4.2016. Viitattu 20.5.2016. (englanniksi)
30. ↑  Stanton, Richard: Halo: The Master Chief Disaster *VG247*.  26.1.2015. Videogaming247 Ltd.  Arkistoitu 29.10.2015. Viitattu 20.5.2016. (englanniksi)
31. ↑  Moore, Bo: Microsoft Can't Fix Its Halo: The Master Chief Collection Fail *Wired*.  24.12.2014. Condè Nast.  Arkistoitu 7.3.2016. Viitattu 20.5.2016. (englanniksi)
32. ↑  Ross, Bonnie: A Status Update From Bonnie Ross *Halo Waypoint*.  24.11.2014. Microsoft.  Arkistoitu 27.3.2016. Viitattu 20.5.2016. (englanniksi)
33. ↑  Ross, Bonnie: A Thank You to Our Fans from Bonnie Ross *Xbox Wire*.  20.12.2014. Microsoft.  Arkistoitu 7.3.2016. Viitattu 20.5.2016. (englanniksi)
34. ↑  Martin, Liam: Halo: Spartan Strike delayed because of Master Chief Collection issues *Digital Spy*.  8.10.2014. Hearst Magazines UK.  Arkistoitu 17.5.2016. Viitattu 20.5.2016. (englanniksi)
35. ↑  Rajala, Arttu: Halo Championship peruuntui Master Chief Collectionin ongelmien takia *Gamereactor*.  27.4.2015. Gamez Publishing A/S.  Arkistoitu 16.5.2016. Viitattu 20.5.2016.
36. ↑  Seppala, Timothy: Microsoft: We won't skip 'Halo' betas from now on *Engadget*.  18.6.2015. AOL Inc.  Arkistoitu 8.5.2016. Viitattu 20.5.2016. (englanniksi)
37. ↑  Halo: The Master Chief Collection – GameRankings *GameRankings.com*. CBS Interactive. Viitattu 23.5.2016. (englanniksi)
38. 1 2  Dransfield, Ian: Halo: The Master Chief Collection (Xbox One): A bar-raising compilation *Digital Spy*.  10.11.2014. Hearst Corporation.  Arkistoitu 29.3.2014. Viitattu 23.5.2016. (englanniksi)
39. 1 2  Ditium, Nathan: Halo: The Master Chief Collection Review *Eurogamer*.  10.11.2014. Gamer Network.  Arkistoitu 4.3.2016. Viitattu 23.5.2016. (englanniksi)
40. 1 2  Hilliard, Kyle: Raising The Bar For Remasters - Halo: The Master Chief Collection *Game Informer*.  9.10.2014. GameStop.  Arkistoitu 4.3.2016. Viitattu 23.5.2016. (englanniksi)
41. 1 2  Hirsilä, Markus: Halo: The Master Chief Collection *Gamereactor*.  11.11.2014. Gamez Publishing A/S.  Arkistoitu 21.5.2016. Viitattu 23.5.2016.
42. 1 2  Watters, Chris: Halo: The Master Chief Collection Review *GameSpot*.  15.11.2014. CBS Interactive.  Arkistoitu 13.1.2016. Viitattu 23.5.2016. (englanniksi)
43. ↑  Houghton, David: Halo: The Master Chief Collection review *GamesRadar*.  7.11.2014. Future Publishing.  Arkistoitu 28.1.2016. Viitattu 23.5.2016. (englanniksi)
44. ↑  Moore, Ben: Halo: Master Chief Collection - Review *GameTrailers*.  11.11.2014. YouTube. Viitattu 23.5.2016. (englanniksi)
45. 1 2  McCaffrey, Ryan: Halo: The Master Chief Collection Review *IGN*.  6.11.2014. Ziff Davis.  Arkistoitu 25.3.2016. Viitattu 23.5.2016. (englanniksi)
46. 1 2  Niskala, Paavo: Halo: The Master Chief Collection *Pelaaja*.  5.12.2014. H-Town Oy.  Arkistoitu 14.5.2014. Viitattu 23.5.2016.
47. 1 2  Petterson, Juhana: Arviossa Halo: The Master Chief Collection – "peli, joka täytyy pelata jos haluaa ymmärtää mistä Halossa on kyse" *Tilt*.  22.11.2014. Pop Digital.  Arkistoitu 31.3.2016. Viitattu 23.5.2016.
48. ↑  Halo: The Master Chief Collection Sells 1.01 Million Units First Week Worldwide *N4G*.  24.11.2014. NewsBroiler.  Arkistoitu 31.10.2015. Viitattu 23.5.2016. (englanniksi)
49. ↑  Duwell, Ron: Halo franchise has sold 65 million copies to date *TechnoBuffalo*.  14.7.2015.  Arkistoitu 26.3.2016. Viitattu 23.5.2016. (englanniksi)
50. ↑  Weissenberger, Daniel: Halo: The Master Chief Collection Review *GameCritics.com*.  3.2.2015.  Arkistoitu 11.4.2016. Viitattu 23.5.2016. (englanniksi)
51. ↑  Halo: The Master Chief Collection - Awards *IMDb*. Amazon.com.  Arkistoitu 22.5.2016. Viitattu 23.5.2016. (englanniksi)
52. ↑  Ashworth, Mack: The Game Awards 2014 Nominees and Winners Listed *PlayStationLifeStyle.net*.  5.12.2014. CraveOnline.  Arkistoitu 2.2.2016. Viitattu 23.5.2016. (englanniksi)
53. ↑  Best Remaster *IGN*. Ziff Davis.  Arkistoitu 22.4.2016. Viitattu 23.5.2016. (englanniksi)
54. ↑  2015 Awards *Game Audio Network Guild*.  Arkistoitu 23.3.2016. Viitattu 23.5.2016. (englanniksi)
55. ↑  Dudysky, Andy: The Halo Bulletin: 8.21.2014 (arkistoitu 24.8.2014) *Halo Waypoint*.  21.4.2014. Microsoft. Viitattu 11.7.2016. (englanniksi)
56. ↑  Weir, Rhys: Halo 2 Anniversary PAX Prime Showdown Results *Beyond Entertainment*.  31.8.2014.  Arkistoitu 28.3.2016. Viitattu 11.7.2016. (englanniksi)
57. ↑  Smith, Ray: OpTic Gaming Halo Roster Announced *Beyond Entertainment*.  16.5.2014.  Arkistoitu 22.3.2016. Viitattu 11.7.2016. (englanniksi)
58. ↑  Puustinen, Johanna: The Witcher 3 kruunattiin vuoden peliksi The Game Awards 2015 -gaalassa *Pelaaja*.  4.12.2015. H-Town Oy.  Arkistoitu 6.12.2015. Viitattu 11.7.2016.
59. ↑  Halo: MCC 50K Invitational *GAMURS*.  28.10.2014. Viitattu 11.7.2016. (englanniksi)
60. ↑  Weir, Rhys: Halo: The Master Chief Collection Invitational Placings *Beyond Entertainment*.  9.11.2014.  Arkistoitu 5.4.2016. Viitattu 11.7.2016. (englanniksi)
61. ↑  Puga, Lauren: Halo Gets Official eSports League: Halo Championship Series *IGN*.  5.11.2014. Ziff Davis.  Arkistoitu 19.1.2016. Viitattu 11.7.2016. (englanniksi)
62. ↑  Columbus Wrap Up *Halo Waypoint*.  17.12.2014. Microsoft.  Arkistoitu 6.7.2016. Viitattu 11.7.2016. (englanniksi)
63. 1 2  Markowski, Steve: Halo Championship Series Season 1 Finals Predictions *Beyond Entertainment*.  3.3.2015.  Arkistoitu 14.3.2015. Viitattu 11.7.2016. (englanniksi)
64. ↑  Season 1 Finals Recap *Halo Waypoint*.  12.3.2015. Microsoft.  Arkistoitu 6.7.2016. Viitattu 11.7.2016. (englanniksi)
65. ↑  Throop, Dave: The Legacy of Tom ‘TSquared’ Taylor *Dexerto*.  7.4.2015. Dexerto Ltd.  Arkistoitu 5.3.2016. Viitattu 11.7.2016. (englanniksi)
66. ↑  Smith, Ray: Iron Games Atlanta Results *Beyond Entertainment*.  19.5.2015.  Arkistoitu 4.7.2015. Viitattu 11.7.2016. (englanniksi)
67. ↑  Halo Championship Series *ESL Play*. ESL.  Arkistoitu 2.4.2016. Viitattu 11.7.2016. (englanniksi)
68. ↑  Season 2 Finals Recap *Halo Waypoint*.  2.8.2015. Microsoft.  Arkistoitu 6.7.2016. Viitattu 11.7.2016. (englanniksi)
69. ↑  Halo 2 Anniversary Prize Pools & Top Players *e-Sports Earnings*.  Arkistoitu 24.6.2016. Viitattu 11.7.2016. (englanniksi)

Aiheesta muualla
----------------

* Halo Waypoint pelisarjan virallinen sivusto (englanniksi)
* Halopedia (englanniksi)

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Halo-pelisarja |
| --- |
|  |
| Bungie  ·  343 Industries |
|  |
| Pelit | 

|  |  |
| --- | --- |
| Pääsarja | *Halo: Combat Evolved* *(Anniversary)*  ·  *Halo 2*  ·  *Halo 3*  ·  *Halo 4*  ·  *Halo 5: Guardians*  ·  *Halo Infinite* |
|  |
| Muut pelit | *Halo Wars*  ·  *Halo 3: ODST*  ·  *Halo: Reach*  ·  *Spartan Assault*  ·  *Spartan Strike*  ·  *Halo Wars 2* |
|  |
| Kokoelmat | *The Master Chief Collection* |

 |
|  |
| Romaanit | *The Fall of Reach*  ·  *The Flood*  ·  *First Strike*  ·  *Ghosts of Onyx* |
|  |
| Muu oheismedia | *Legends*  ·  *Graphic Novel*  ·  *Red vs. Blue* |
|  |
| Universumi | Master Chief  ·  Covenant |

 |